

ประกาศอธิบดีกรมสรรพากร

เกี่ยวกับภาษีเงินได้ (ฉบับที่  436)

เรื่อง กำหนดหลักเกณฑ์ วิธีการ และเงื่อนไข เพื่อการยกเว้นภาษีเงินได้

สำหรับเงินอุดหนุนเพื่อสนับสนุนการใช้ยานยนต์ไฟฟ้า

อาศัยอำนาจตามความในมาตรา 4 แห่งพระราชกฤษฎีกาออกตามความในประมวลรัษฎากร   
ว่าด้วยการยกเว้นรัษฎากร (ฉบับที่ 773) พ.ศ. 2566 อธิบดีกรมสรรพากรกำหนดหลักเกณฑ์ วิธีการและเงื่อนไข เพื่อการยกเว้นภาษีเงินได้ สำหรับเงินได้ที่ได้รับเป็นเงินอุดหนุนจากภาครัฐ ตามมาตรการสนับสนุนการใช้ยานยนต์ไฟฟ้าประเภทรถยนต์และรถจักรยานยนต์ ดังต่อไปนี้

ข้อ 1 ในประกาศนี้

“เงินอุดหนุน” หมายความว่า เงินอุดหนุนจากภาครัฐตามมาตรการสนับสนุนการใช้ยานยนต์ไฟฟ้าประเภทรถยนต์และรถจักรยานยนต์

ข้อ 2 บริษัทหรือห้างหุ้นส่วนนิติบุคคลที่ได้รับเงินอุดหนุนและได้ใช้สิทธิยกเว้นภาษีเงินได้  
ตามมาตรา 3 แห่งพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร   
(ฉบับที่ 773) พ.ศ. 2566 และต่อมาไม่ดำเนินการให้เป็นไปตามหลักเกณฑ์ วิธีการ และเงื่อนไข ตามที่อธิบดีกรมสรรพสามิตประกาศกำหนด เป็นเหตุให้กรมสรรพสามิตต้องเรียกคืนเงินอุดหนุนดังกล่าวจากบริษัทหรือห้างหุ้นส่วนนิติบุคคลซึ่งได้รับเงินอุดหนุนนั้น ให้สิทธิที่จะได้รับยกเว้นภาษีเงินได้ดังกล่าวสิ้นสุดลง และต้องนำเงินได้ที่เป็นเงินอุดหนุนตามจำนวนที่กรมสรรพสามิตเรียกคืน ไปรวมเป็นรายได้  
ในการคำนวณกำไรสุทธิเพื่อเสียภาษีเงินได้นิติบุคคลในรอบระยะเวลาบัญชีที่ได้ใช้สิทธินั้น

ข้อ 3 เมื่อบริษัทหรือห้างหุ้นส่วนนิติบุคคลซึ่งถูกกรมสรรพสามิตเรียกคืนเงินอุดหนุน และได้นำเงินได้ที่เป็นเงินอุดหนุนที่ถูกเรียกคืนดังกล่าวไปรวมเป็นรายได้ในการคำนวณกำไรสุทธิเพื่อเสียภาษีเงินได้นิติบุคคลในรอบระยะเวลาบัญชีที่ได้ใช้สิทธินั้นตามข้อ 2 แล้ว ให้บริษัทหรือห้างหุ้นส่วนนิติบุคคลดังกล่าวสามารถนำเงินอุดหนุนตามจำนวนที่ได้คืนไปนั้นมาเป็นรายจ่ายในการคำนวณกำไรสุทธิเพื่อเสียภาษีเงินได้  
นิติบุคคลในรอบระยะเวลาบัญชีที่ถูกเรียกคืนเงินอุดหนุนนั้นได้

ข้อ 4 ประกาศนี้ให้ใช้บังคับตั้งแต่วันที่ 16 สิงหาคม พ.ศ. 2566 เป็นต้นไป

ประกาศ ณ วันที่  14  กันยายน  พ.ศ. ๒๕66

ลวรณ แสงสนิท

(นายลวรณ แสงสนิท)

อธิบดีกรมสรรพากร